CELEX: 62007CN0521
Language: el
Date: 2007-11-23 00:00:00
Title: Υπόθεση C-521/07: Προσφυγή της 23ης Νοεμβρίου 2007 — Επιτροπή των Ευρωπαϊκών Κοινοτήτων κατά Βασιλείου των Κάτω Χωρών

9.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/10
            
         Προσφυγή της 23ης Νοεμβρίου 2007 — Επιτροπή των Ευρωπαϊκών Κοινοτήτων κατά Βασιλείου των Κάτω Χωρών
   (Υπόθεση C-521/07)
   (2008/C 37/12)
   Γλώσσα διαδικασίας: η ολλανδική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: P. van Nuffel και R. Lyal)
   
      Καθού: Βασίλειο των Κάτω Χωρών
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο των Κάτω Χωρών, μη απαλλάσσοντας τα μερίσματα που διανέμονται σε εταιρίες εδρεύουσες στη Νορβηγία ή Ισλανδία από την υποχρέωση παρακρατήσεως φόρου επί των μερισμάτων υπό τις ίδιες προϋποθέσεις με εκείνες που ισχύουν για τα μερίσματα που διανέμονται σε ολλανδικές εταιρίες, παρέβη τις υποχρεώσεις που έχει από το άρθρο 40 της Συμφωνίας ΕΟΧ·
            
         
               —
            
            
               να καταδικάσει το Βασίλειο των Κάτω Χωρών στα δικαστικά έξοδα.
            
         Ισχυρισμοί και κύρια επιχειρήματα
   Κατά την ολλανδική φορολογική νομοθεσία, δεν παρακρατείται φόρος μερισμάτων όταν μια ολλανδική εταιρία διανέμει μέρισμα σε άλλη εδρεύουσα στις Κάτω Χώρες εταιρία που κατέχει τουλάχιστον το 5 % του μετοχικού κεφαλαίου της εταιρίας η οποία διανέμει μέρισμα· αντιθέτως, παρακρατείται φόρος επί των μερισμάτων όταν η εταιρία που λαμβάνει μέρισμα εδρεύει στη Νορβηγία ή στην Ισλανδία, εκτός αν η λαμβάνουσα εταιρία κατέχει τουλάχιστον το 25 % (Νορβηγία) ή 10 % (Ισλανδία) του μετοχικού κεφαλαίου της ολλανδικής εταιρίας η οποία διανέμει μέρισμα.
   Η Επιτροπή θεωρεί ότι έτσι η ολλανδική φορολογική νομοθεσία δημιουργεί διακρίσεις μεταξύ των εταιριών που εδρεύουν στη Νορβηγία ή Ισλανδία και εκείνων που εδρεύουν στις Κάτω Χώρες. Τούτο συνιστά εμπόδιο για την ελεύθερη κυκλοφορία κεφαλαίων μεταξύ των Κάτω Χωρών και της Νορβηγίας και Ισλανδίας, σε αντίθεση με το άρθρο 40 της Συμφωνίας για τον Ευρωπαϊκό Οικονομικό Χώρο (Συμφωνίας ΕΟΧ) (1) το οποίο αφορά την ελεύθερη κυκλοφορία των κεφαλαίων και, στην ουσία, στοιχεί με το άρθρο 56 ΕΚ. Η κατάσταση των νορβηγικών ή ισλανδικών εταιριών που έχουν συμμετοχή στο κεφάλαιο ολλανδικής εταιρίας μπορεί αντικειμενικά να συγκριθεί με την κατάσταση μιας ολλανδικής εταιρίας που έχει τέτοια συμμετοχή. Η ολλανδική ρύθμιση δεν μπορεί να δικαιολογηθεί. Ναι μεν τα κράτη μέλη δύνανται να θεσπίζουν μέτρα για την αποτροπή καταστρατηγήσεων, πλην όμως τα μέτρα αυτά πρέπει να έχουν σχέση με τον επιδιωκόμενο σκοπό, πράγμα που δεν συμβαίνει εν προκειμένω.
   
      (1)  ΕΕ L 1 της 3.1.1994.